同觀陳十六史興碑
作者：高適
朝代：唐

paragraphs: 荆衡氣偏秀，江漢流不歇。
此地多精靈，有時生才傑。
伊人今獨步，逸思能間發。
永懷掩風騷，千載常矻矻。
新碑亦崔嵬，佳句懸日月。
則是刊石經，終然繼檮杌。
我來觀雅製，慷慨變毛髮。
季主盡荒淫，前王徒貽厥。
東周既削弱，兩漢更淪沒。
西晉何披猖，五胡相唐突。
作歌乃彰善，比物仍惡訐。
感歎將謂誰，對之空咄咄。